钦定古今图书集成/理学汇编/文学典/第088卷 > 牟应龙
## 钦定古今图书集成/理学汇编/文学典/第088卷 > 牟应龙

按《元史儒学传》：“应龙字伯成，其先蜀人，后徙居吴兴。
祖子才，仕宋，赠光禄大夫，谥清忠。父𪩘，为大理少卿。
应龙幼警敏过人，日记数千言，文章有浑厚之气。应
龙当以世赏补京官，尽让诸从弟，而擢咸淳进士第。
时贾似道当国，自拟伊、周，谓马廷鸾曰：‘君故与清忠游，其孙幸见之，当处以高第’。应龙拒之不见。及对策”，
具言上下内外之情不通，国势危急之状，考官不敢
寘上第。调光州定城尉。应龙曰：“昔吾祖对策，以直言
忤史弥远，得洪雅尉。今固当尔，无愧也。”沿海制置司
辟为属，以疾辞不仕，而宋亡矣。故相留梦炎事世祖
为吏部尚书，以书招之曰：“苟至翰林可得也。”应龙不
答。已而起家教授溧阳州。晚以上元县主簿致仕。初，
宋亡时，大理卿已退不任事，一门父子自为师友，讨
论经学，以义理日相切磨，于诸经皆有成说，惟《五经
音考》盛行于世。应龙为文，长于叙事，时人求其文者，
车辙交于门。以文章大家称于东南，人儗之为“眉山
苏氏父子。”而学者因应龙所自号，称之曰“隆山先生。”
泰定元年卒，年七十八。